Danske Bank vil nedlægge 400 stillinger, og det kommer til at koste 230 medarbejdere jobbet. Det vækker undren hos fagforbundet Finansforbundet, der minder om, at bankens bestyrelse for nyligt har foreslået at hæve sit eget honorar med næsten en fjerdel.

Ifølge formand for Finansforbundet, Kent Petersen, løber medarbejderne "enormt stærkt" for at "skabe den forretning, der er nødvendig".



- Man kan simpelthen ikke blive ved at stramme skruen, for det er nu engang de ansatte, der skal skabe den toplinje og vækst, som både banken, sektoren og vores samfund har brug for, siger han.



- Derfor skal medarbejderne heller ikke betragtes som en omkostningspost, man i øvrigt paradoksalt nok vil nedbringe næsten sideløbende med, at bestyrelsen vil bevilge sig en markant honorarstigning.

